**Povzetek revizijskega poročila *Pravilnost poslovanja Urada predsednika Republike Slovenije***

Računsko sodišče je revidiralo *pravilnost poslovanja Urada predsednika Republike Slovenije v letu 2015*.

*Cilj revizije* je bil podati mnenje o pravilnosti poslovanja Urada predsednika Republike Slovenije v letu 2015.

Računsko sodišče je o pravilnosti poslovanja Urada predsednika Republike Slovenije v letu 2015 izreklo *mnenje s pridržkom*, ker je ugotovilo, da je v naslednjih primerih posloval v neskladju s predpisi:

* za zaposlene ni podal predlogov za izdajo dovoljenj za dostop do tajnih podatkov oziroma predlogov za izdajo dovoljenj ustrezne stopnje tajnosti;
* zaposlenemu je zaradi nepravilnega napredovanja v plačnem razredu nepravilno obračunal in izplačal plačo, dvema zaposlenima je odredil nadurno delo, ki je presegalo letno omejitev in z razporeditvijo dela kršil njuno pravico do počitka ter več zaposlenim previsoko obračunal in izplačal stroške prevoza na delo in z dela;
* postopkov javnih naročil ni izvedel skladno s predpisi o javnem naročanju;
* prevzel in plačal je obveznosti brez sklenjene pisne pogodbe;
* naročil in plačal je gostinske storitve, ki niso bile nujno potrebne za njegovo delovanje;
* pri najemu parkirnih mest ni preveril ponudb na notranjem oziroma zunanjem trgu in ni izvedel pogajanj z najugodnejšimi ponudniki ter v pogodbo ni vključil protikorupcijske klavzule.

Računsko sodišče je Uradu predsednika Republike Slovenije podalo *priporočili* za izboljšanje poslovanja in zahtevalo predložitev *odzivnega poročila*, v katerem mora Urad predsednika Republike Slovenije izkazati, da je zaposlenim prenehal previsoko obračunavati in izplačevati stroške prevoza na delo in z dela ter pričel z izvajanjem aktivnosti za sklenitev dogovorov z zaposlenimi o vračilih preveč izplačanih sredstev.

Ljubljana, 5. aprila 2017